[{"text_idx": "#000000", "text": "Nova socia retejo nur por esperantistoj"}, {"text_idx": "#000001", "text": "Kion se Facebook ne estus komerca, kaj c\u0302iuj uzantoj skribus nur en Esperanto? Pri tio revis Johannes Genberg en Svedio. C\u0302ar malfacilas s\u0302ang\u0302i Facebook, li kreis propran socian retejon. Unu semajnon post la lanc\u0302o Miavivo.net havas pli ol 150 membrojn."}, {"text_idx": "#000002", "text": "Miavivo.net lau\u0306 la aspekto kaj funkcioj multe similas al Facebook."}, {"text_idx": "#000003", "text": "Multaj alig\u0302as al la grandaj, komercaj sociaj retoj kiel Facebook, c\u0302ar tie oni trovas multajn el siaj amikoj. Sed ne c\u0302iuj kontentas pri la koncepto, kie oni pagas por la servo per siaj privataj informoj. De tempo al tempo aperas alternativoj, kiuj plej ofte rapide forgesig\u0302as au\u0306 marg\u0302enig\u0302as."}, {"text_idx": "#000004", "text": "Tipa ekzemplo estas Mastodon, nekomerca alternativo al Twitter, kiu furoretis dum mallonga periodo, kaj ekhavis ankau\u0306 malgrandan esperantistan uzantaron. Esperantistoj dum diversaj periodoj aktivis ankau\u0306 en Ipernity, kiu nun ne plu havas esperantlingvan interfacon, kaj en la tutesperanta retejo Klaku.net, kiu ne plu funkcias."}, {"text_idx": "#000005", "text": "Tia provo estis ankau\u0306 la unua retejo kun la nomo Amikumu, kiu funkciis dum la jaro 2007 kaj tiam atingis proksimume 1 700 membrojn. Posta simila provo estis la same ne plu funkcianta retejo . Ankau\u0306 la nuna Amikumu, kiu estas ne retejo sed pos\u0302telefona aplikaj\u0302o, entreprenis pas\u0302ojn por ig\u0302i pli simila al socia reto."}, {"text_idx": "#000006", "text": "Plian provon faris Johannes Genberg el Svedio, kiu fine de oktobro lanc\u0302is sian propran socian retejon kun la nomo Mia Vivo. Kaj tiu fakte ec\u0302 ne estas lia unua provo. Jam en 2018 li kreis la retejon Nubo, kiu tamen baldau\u0306 ekhavis teknikajn problemojn, unuavice pro malrapideco de la servilo."}, {"text_idx": "#000007", "text": "Do, nun li esperas ke la proksimume 770 membroj de Nubo transiros al la nova, Facebook-eca retejo, kiu g\u0302is nun s\u0302ajnas funkcii glate. Sed kial Johannes Genberg entute volis krei apartan socian reton por esperantistoj?"}, {"text_idx": "#000008", "text": "Simple por interrilati kun aliaj esperantistoj, li klarigas. Li trovis la libron Teach Yourself Esperanto en pulbazaro, kiam li studis la japanan en Tokio en 2004-2005, kaj trovis la ideon genia. Tamen tiam mankis tempo por studi plian lingvon."}, {"text_idx": "#000009", "text": "En 2016 li decidis finfine lerni Esperanton, kaj ekvolis uzi g\u0302in en la reto."}, {"text_idx": "#000010", "text": "Johannes Genberg kun simio en Japanio."}, {"text_idx": "#000011", "text": "\u2013 En 2018 mi legis kaj diskutis fojfoje en Facebook, kaj akiris multe da esperantistaj amikoj. Sed frue problemo alvenis. Multaj esperantistoj afis\u0302is en Facebook ankau\u0306 en siaj propraj lingvoj, kaj mia fluo plenig\u0302is de afis\u0302oj en lingvoj, kiujn mi ne komprenas."}, {"text_idx": "#000013", "text": "\u2013 La akcepto en Esperantujo estis... miksita. Iuj amis g\u0302in, kaj uzas la retejon ofte g\u0302is nun, sed multaj plendis pri la manko de sekureco, pri la aspekto, ke g\u0302i estas malfermita retejo, kaj emfaze pri la malrapideco. Ili ne malpravis. Tiuj estis gravaj problemoj. Sed la programon kreis volontuloj, kiuj preferis labori pri siaj propraj interesaj\u0302oj ol solvi bazajn problemojn. La problemoj restis nesolvitaj, kaj mi mem ne povis solvi ilin. Mi ec\u0302 dungis programiston por helpi min, sed li povis solvi nur duonon de la problemoj. Kostis multe da mono, kaj la rezulto restis malsufic\u0302a."}, {"text_idx": "#000014", "text": "Post sukcesa monkolekta kampanjo Nubo ekhavis pli rapidan servilon, sed ankau\u0306 tio ne solvis la problemojn. Fine Johannes Genberg decidis serc\u0302i pli bonan programon, kaj trovis la sistemon PeepSo, kiu rulig\u0302as sub WordPress."}, {"text_idx": "#000015", "text": "\u2013 Mi trovis g\u0302in, denove tradukis g\u0302in al Esperanto per mia limigita sperto, kaj laboris dum multaj monatoj, g\u0302is g\u0302i estis preta por malfermig\u0302o. La retejo, Mia Vivo, estis oficiale malfermita je 27 oktobro 2020. Post unu semajno, matene de 2 novembro, g\u0302i havas 157 unuopajn membrojn. Nubo havas c\u0302irkau\u0306 770 membrojn post du jaroj da ekzisto, sed g\u0302i fermig\u0302os je la fino de la jaro."}, {"text_idx": "#000016", "text": "Kiom da membroj lau\u0306 vi necesas, por ke Mia Vivo efektive ig\u0302u alloga ejo kun viglaj diskutoj?"}, {"text_idx": "#000017", "text": "\u2013 Lau\u0306 mia sperto la problemo ne estas la nombro de membroj, sed la nombro de viglaj uzantoj. Se Mia Vivo havos 700 membrojn, sed nur dek afis\u0302os kaj diskutos, tio tute ne sufic\u0302us. Probable ni bezonas pli ol cent afis\u0302emajn kaj diskutemajn uzantojn, sed tio estas nur mia supozo. Mia celo estas havi mil membrojn, kiuj almenau\u0306 uzas la retejon fojfoje. Tio probable sufic\u0302us. Sed ne urg\u0302as. Dum mi povas pagi la kostojn por la retejo mi ne intencas fermi g\u0302in."}, {"text_idx": "#000018", "text": "Tamen, Mia Vivo estas via privata projekto \u2013 c\u0302u ne ekzistas la risko, ke g\u0302i malaperos, se vi lacig\u0302os okupig\u0302i pri g\u0302i? C\u0302u vi konsideris igi g\u0302in kolektiva projekto?"}, {"text_idx": "#000019", "text": "\u2013 Mi iom pripensis tion, sed kolektiva projekto havas siajn problemojn. Mi g\u0302is nun kreis multajn projektojn, plejparte ne konektitajn kun Esperanto, kaj foje aliuloj proponas esti kunhelpantoj kaj kunlaborantoj. Tamen ili tuj c\u0302esas helpi kaj labori pro tro da farendaj aferoj au\u0306 pro simpla enuig\u0302o, au\u0306 ili ekpostulas s\u0302ang\u0302ojn, kiujn volas ili mem, sed neniu alia. Poste ili c\u0302esas esti aktivaj kiam ili ne povas fari projekton per siaj propraj ideoj. Ofte tio okazas meze de laboro, kiun aliuloj devas transpreni. Estas morto pro mil malkonsentoj."}, {"text_idx": "#000020", "text": "\u2013 Pro tio, mi ofte preferas labori pri la plej gravaj aferoj mem. Kompreneble estas laborintense, sed ankau\u0306 estas simple. Se mi ne faros, neniu faros. Tio igas min plulabori. Ne estas ideale, sed kompare kun la alternativoj ofte estas plej tau\u0306ge. Dirinte tion, mi tute komprenas la problemon: kio, se mi lacig\u0302os kaj volos c\u0302esi? Nu, en tiu okazo mi ja preferus ne fermi la retejon, sed transdoni g\u0302in al alia vigla uzanto, kiun mi povas fidi. Se oni volos g\u0302in."}, {"text_idx": "#000022", "text": "\u2013 La plej facila maniero helpi, krom per mono, estas diskonigi la retejon. Kiam mi plej laboris por sciigi aliulojn pri Nubo, mi iris al la plej popularaj retaj lokoj por informi, sed ec\u0302 nuntempe multe da homoj diras al mi \"Nubo? Mi neniam au\u0306dis pri g\u0302i!\" Kompreneble, se oni ne scias pri Mia Vivo, oni ne povas uzi g\u0302in. Tial diskonigo estas la plej grava afero, sed mi mem estas ankorau\u0306 tro okupata pri la retejo. Ne forgesu ke mi ankau\u0306 havas plentempan laboron kaj familion, kiuj bezonas mian tempon."}, {"text_idx": "#000023", "text": "\u2013 Estas ankau\u0306 tiom da laboro forigi erarojn kaj plibonigi la retejon ke mi ne povas diskonigi la retejon efike, ec\u0302 ne legi la afis\u0302ojn sur Mia Vivo tiom skrupule. Estas ironio ke mi kreis socian retejon por interrilatig\u0302i sed pro la socia retejo mi ne havas tempon por g\u0302i..."}, {"text_idx": "#000024", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000026", "text": "La Akademio refunkciigas sian retejon"}, {"text_idx": "#000027", "text": "Tio c\u0302i estas ja interesa al mi!"}, {"text_idx": "#000028", "text": "La adreso s\u0302ajne ne funkcias."}, {"text_idx": "#000029", "text": "La g\u0302usta adreso estas miavivo.net. S\u0302ajne ie en la artikolo estas malg\u0302usta adreso, mi tuj trovos kaj korektos."}, {"text_idx": "#000030", "text": "Unuarigarde mi legis malvivo.net C\u0302u tio estis au\u0306guro?"}, {"text_idx": "#000031", "text": "Mi certe deziras sukceson al la retejo, sed persone mi ne vere kredas je g\u0302i. Estis jam pluraj tiaj projektoj kaj c\u0302iuj fiaskis \u2013 ne senkiale. La kreanto diras, ke \"la problemo ne estas la nombro de membroj, sed la nombro de viglaj uzantoj\". Tio ne tute veras. Fakte, la problemo estas la nombro de viglaj uzantoj, kiuj kreas/konigas enhavon, kiu estas por mi persone interesa kaj kies kvanto estas tiom granda, ke indu por mi eniri la retejon almenau\u0306 kelkfoje tage. Ne sufic\u0302as ajna enhavo en Esperanto, g\u0302i devas esti ankorau\u0306 interesa kaj konsiderante ke c\u0302iun interesas io alia, finfine c\u0302iam evidentig\u0302as ke esperantistoj tro malultas por tia ekskluziva retejo."}, {"text_idx": "#000032", "text": "Pasos 2\u20133 jaroj kaj g\u0302i malaperos. La epoko de fermitaj, ekskluzive Esperantaj sociaj retoj finig\u0302is antau\u0306 longa tempo."}, {"text_idx": "#000033", "text": "\"Se Mia Vivo havos 700 membrojn, sed nur dek afis\u0302os kaj diskutos, tio tute ne sufic\u0302us. Probable ni bezonas pli ol cent afis\u0302emajn kaj diskutemajn uzantojn\"."}, {"text_idx": "#000034", "text": "Se vere estos 100 aktivaj afis\u0302antoj, la kakofonio estos tiom granda, ke apenau\u0306 eblos au\u0306 indos sekvi ion."}, {"text_idx": "#000035", "text": "Ne senkau\u0306ze ekz. Facebook havas algoritmojn, kiuj, trafe au\u0306 maltrafe, selektas erojn por vi kaj ne simple aperigas c\u0302ion, kion c\u0302iu el viaj (centoj au\u0306 miloj da) konatoj publikigas. Se FB simple farus tion, vi baldau\u0306 komplete perdus la fadenon kaj fajfus pri la afero. Krome, pravas \u0141ukasz Z\u0307ebrowski: la nura fakto, ke io estas en Esperanto, ne au\u0306tomate igas g\u0302in alloga por esperantistoj. Amason da E-retejoj mi ne sekvas, c\u0302ar ili ne interesas min persone."}, {"text_idx": "#000036", "text": "C\u0302io tio NE nepre signifas, ke la nova socia E-retejo ne estas inda: (esper)eble g\u0302i montrig\u0302os trafa, utila kaj uzata. Sed trovi oran ekvilibron inter kvanto kaj kvalito estas malfacile \u2013 des pli, se tiu ora ekvilibro devos kvazau\u0306 kreig\u0302i de si mem."}, {"text_idx": "#000037", "text": "La Esperanta servilo c\u0302e Mastodon ankorau\u0306 vivas kaj viglas. Lau\u0306 mi Mastodon estas pli interesa ol fermita servo, c\u0302ar oni havas esperantlingvan mondon kie c\u0302io estas en Esperanto, sed homoj de aliaj serviloj ankorau\u0306 povas interagi kun la esperanta servilo. Do Esperanto restas videbla por la cetero de la uzantoj de Mastodon."}, {"text_idx": "#000038", "text": "Por kompreni, kia estos \"Via vivo\" sufiche simple ekrigardi en interreto \u2013 kio interesas Vin. Lau mi, Esperantujo ne interesighas pri tio, rigardu artikolojn en LF, en kiuj estas plimulto da komentoj k akraj diskutoj. Kiel mi volus vidi pli seriozajn interparolojn pri nuna doloro de E-movado, sed ne malplenan babiladon k gajajn bildojn. Sed \"Via vivo\" vershajne ne pri tio \ud83d\ude41"}, {"text_idx": "#000039", "text": "Min interesas, kion vi nomas \"pli seriozaj interparoloj pri nuna doloro de E-movado\"? Tio estas formulita iom nebule."}, {"text_idx": "#000040", "text": "En nuna UEA mi ne vidas batalantojn por ideo, nur komercistojn k lingvistojn. Nuna UEA ne havas bazon, \u201dinterna ideo\u201d estas tute forgesita \ud83d\ude26 \u201dKun tia E-o, kiu devas servi ekskluzive nur al celoj de komerco k praktika utileco, ni volas havi nenion komunan!\u201d Chu chi tio estas doloro au ne?"}, {"text_idx": "#000041", "text": "Mian vidpunkton koncerne eblan solvon de la problemoj de UEA mi donis en j\u0302usa komento al artikolo \"UEA ne havas monon por pensioj de oficistoj\". Se vi volas, ni povos pridiskuti c\u0302i tiun temon tie."}, {"text_idx": "#000042", "text": "Koncerne \"batalon por ideo\" mi opinias, ke nuna tempo estas \u2014 iom paradokse, konsiderante nunajn problemojn de la E-movado \u2014 plej favora por Esperanto dum la tuta g\u0302ia historio kaj ke la tasko de g\u0302ia reala disvastig\u0302o (kion oni kutime nomas \"La fina venko\") estas tute realigebla; g\u0302i certe estas pli realigebla, ol, ekzemple, la celoj de Elon Musk. Tamen tio postulos serioze s\u0302ang\u0302i niajn prezentojn pri roloj, en kiuj Esperanto devas funkcii. Mi esperas en pli-mapli baldau\u0306a perspektivo prezenti miajn konceptojn pri c\u0302i temo en speciala retprojekto."}, {"text_idx": "#000043", "text": "Estas eraro, ke la nuna tempo estas la plej favora. Antaux 100 jaroj kaj 10 jarojn pli aux malpli la situacio estis multe pli favora, la organizoj estis pli fortaj kaj la intereso de gxenerala publiko kaj sciencistoj estis multe pli granda.\nTiam estis diversaj lingvoj, kiuj funkciis kiel internaciaj komunikiloj (franca, germana, angla) kaj la elekto de unu artefarita lingvo aspektis kiel akceptebla solvo.\nPrecipe la komenco de radioelsendoj antaux 100 jaroj montris, ke oni parolas multegajn lingvojn tutmonde kaj neniu povas lerni cxiujn. Kaj neniu radiostacio povas atingi cxiujn fremdlingvanoj. Tial unu monda lingvo estus bona solvo.\nBedauxrinde la Esperantistoj \u2013 kiel kutime \u2013 mem detruis la favoran situacion per siaj eternaj kvereloj."}, {"text_idx": "#000044", "text": "G\u0302uste tial mi skribis, ke ni devas s\u0302ang\u0302i rigardon al tio, kiel Esperanto devas funkcii."}, {"text_idx": "#000045", "text": "La sekreto, kiu kapablas gvidi al la Fina venko, estas simpla, kaj Zamenhof sciis g\u0302in. Li restigis g\u0302in al ni en verko \u201dMallongaj sciigoj pri internacia lingvo Esperanto\u201d (jen anglalingva kaj franclinva versioj de g\u0302i), kiu aperis ankorau\u0306 en la 1890-aj jaroj."}, {"text_idx": "#000046", "text": "Kial averag\u0302a homo ne emas lerni Esperanton? C\u0302ar li bezonas certan garantion de tio, ke liaj investoj en studadon utilig\u0302os. Kiam oni lernas grandajn naciajn lingvojn, kiujn parolas dekoj au\u0306 ec\u0302 centoj da milionoj, tia garantio aperas au\u0306tomate: oni nepre trovos ion por si interesan por legi au\u0306 spekti en tia lingvo, trovos interesajn kunparolantojn k.t.p. Tamen okaze de planlingvo kun eta parolantaro tian garantion oni devas speciale krei. Por tio bezonatas servo, kiu agus kiel peranto kaj \u201dsvatus\u201d inter si homojn, kiuj havas malsamajn lingvojn, sed samajn interesojn, koncerne kiujn ili povus interkomunikig\u0302i kaj agi komune. Se oni vidos antau\u0306 si potencialajn parnterojn por komunikado kaj certos, ke, lerninte Esperanton, oni sukcesos uzi g\u0302in kun utilo por si, kio do detenos de lerni g\u0302in?"}, {"text_idx": "#000048", "text": "Ligiloj al la verko de Zamenhof en Au\u0306stria Nacia biblioteko, kiujn mi donis en la antau\u0306a komento, malaperis pro teknikaj kialoj, do mi ripetas ilin c\u0302i tie:"}, {"text_idx": "#000049", "text": "A few words on the international language \u201dEsperanto\u201dPetite brochure sur la langue internationale \u201dEsperanto\u201d"}, {"text_idx": "#000050", "text": "Mi ne komprenas, kial la ligilo malaperus.. Oni facile trovas mencion en Wikisouce:"}, {"text_idx": "#000052", "text": "Petite brochure sur la langue internationale \"Esperanto\" (1895) Texte en ligne"}, {"text_idx": "#000053", "text": "Alia demando estus, kial historia teksto gravas hodiau\u0306."}, {"text_idx": "#000054", "text": "G\u0302i gravas, c\u0302ar g\u0302i montras, ke Zamenhof jam tiutempe venis al koncepto, kiu ebligas venki la c\u0302efan obstaklon por disvastig\u0302o de Esperanto \u2014 koncepto, kiu povas fari utilecon de Eo por c\u0302iu homo uzonta g\u0302in, sendependa de tio, kiom da homoj g\u0302in jam uzas. Tio ne realigeblas por ajna homo en la mondo, tamen ja realigeblas por sufic\u0302e grandaj celgrupoj. Mi mem bezonis multe da jaroj por veni al g\u0302i, kaj kiam mi tute hazarde malkovris c\u0302i tiun verkon, mi estis mirfrapita, c\u0302ar mi vidis, ke Zamenhof venis al samaj konkludoj, kaj ke li sukcesis proponi skemon, kiun oni povus realigi jam en lia tempo. Tio konfirmas, ke c\u0302i vojo estas g\u0302usta."}, {"text_idx": "#000055", "text": "Eble vi kaj iu Zamenhof revas pri \"fina venko\". Li ne kapablas respondi. La problemoj de la Esperanto-stagnado kun la moderna mondo estas komplikaj, tamen neniu serioze pritraktas ilin. Regas la kutimo, ke kulpas la ekstera mondo. Neniam la diligenta kolegaro.\nKiam mi alvenis al Esperanto, estis la televido, futbalo kaj la brita instituto (iomete pli science: la lingva imperiismo). Nun estas Facebook, sed neniu parolas pri Instagram."}, {"text_idx": "#000056", "text": "Esperantistoj, certe, respondecas por la stato de la lingvo, tamen dum pleja parto de sia historio ili malprobable povis atingi rezultojn serioze pli grandajn, ol ili atingis. En nuna epoko oni ja kapablas tion fari."}, {"text_idx": "#000057", "text": "P.S. C\u0302ar la ligiloj denove malaperis, mi ripetas ilin en teksta formo:"}, {"text_idx": "#000058", "text": "Parolantoj de lingvo respondecas pri la lingvo kaj Esperantistoj kutimas abunde kvereli (ita/ata, ri) pri lingvaj aspektoj. Sed la lingvaj aspektoj multe malpli gravas por la situacio de lingo en la mondo ol la lingvo-s\u0302atantoj en la Esperanto-Blovado kredas.\nPro sia emo al lingvaj aspektoj la Esperantistoj kutime neglektas la socian kaj ideologian aspekton. Ideologie ili konservas la ideojn, kiuj validis en la fino de la 19a jarcento. Eble Z. pravis, sed tio ne plu povas esti gvidlinio por hodiau\u0306.\nEstas bedau\u0306rinde, ke la strategio por Esperanto dependas de instruistoj kaj lingvistoj."}, {"text_idx": "#000059", "text": "Se kreinto de tiu socia reto volas pli membrojn, li indas reklami eblojn kiujn aliaj sociaj retoj ne havas. Nun ne klaras kial gxi estas pli bona ol Fejsbuko. Ekzemplaj necesaj ebloj estas listigitaj cxi tie: "}, {"text_idx": "#000060", "text": "Sakstrato kaj vana mals\u0302paro de resursoj. C\u0302iuj pure esperantistaj projektoj kolpapsas maksimume post kelkaj jaroj. La komunumo estas tro magra kaj disa por subteni ilin. La plej sukcesaj projektoj (kiel Vikipedio) uzas g\u0302eneralajn senpagajn resursojn kaj danke al tio ne dependas de ies kapricoj, libertempo au\u0306 mono en pos\u0302o."}, {"text_idx": "#000062", "text": "2: C\u0302u estas grava problemo, se projekto \"kolapsas\" post kelkaj jaroj? Se valoraj artikoloj perdig\u0302as por c\u0302iam, jes. Tamen, se la enhavo konsistas el novaj\u0302oj kaj babilado pri la novaj\u0302oj, lau\u0306 mi ne estas tiel malbone, se post kelkaj jaroj la projekto \"kolapsas\" kaj la homoj foriras al alia projekto. Eble estas ec\u0302 utile de tempo al tempo tiel renovigi aferojn."}, {"text_idx": "#000063", "text": "Tre bela retpag\u0302o, tre bona ideo!"}, {"text_idx": "#000064", "text": "\u00bbestas simple. Se mi ne faros, neniu faros.\u00ab \u2013 Jes! Tio estas la baza funkciada principo en en Esperantujo. Tiu famekonata Oni malmulte faras. \ud83d\ude42"}, {"text_idx": "#000065", "text": "Estas interese konstati unufoje pli ke Esperanto nunepoke konstruig\u0302as per iniciatoj de memstaraj esperantistoj pli kaj pli ol asociaj.\nJen pruvo plia ke c\u0302i-jaroj atestas transigon al nova sistemo."}, {"text_idx": "#000066", "text": "La impreso povas ekesti, c\u0302ar la historio de Esperanto estas skribita de asocioj au\u0306 anoj de asocioj. Fakte la ago de unuopuloj (kutime kontrau\u0306 io asocio) estas pli ofta ol oni kredas. Ekzemple mi lernis \u2013 kiel miloj aliaj \u2013 per \"Esperanto programita\" de Hermann Behrmann. Unuopulo, kiu poste kreis propran socian reton, c\u0302ar la landa asocio estis tro lama por trakti la amason de nova lernantoj. Simile antau\u0306 100 jaroj la gazeto \"Heroldo de Esperanto\" kaj poste la revuo \"Monato\".\nNeniu proponis voc\u0302donon en iu ascio au\u0306 komitato pri la projekto, c\u0302ar la respondo atendeble estus negativa. Unuopulo au\u0306 malgranda grupo ekagis kaj \"la merkato\" decidis pri sukceso kaj ruino. Kompreneble la listo de la fiaskitaj projektoj estas multe pli longa kaj inkluzivas la miajn.\nMultaj esperantistoj ankorau\u0306 vivas (sendepende sia la politika inklino) en la mondo de la \"reala socialismo\", kie oni teorie nenion povis fari sen perfekte elaborita \"strategia plano\" \u2013 teorie ! La praktiko estis tute alia."}, {"text_idx": "#000067", "text": "La historio de Esperanto esence koincidas kun tiu de g\u0302iaj asocioj kiuj kovras grandan parton de g\u0302i.\nAnkau\u0306 memorindas ke Esperanto staris kaj brilis dum multaj jaroj sen interveno de la asocioj, g\u0302is 1908, kreig\u0302tempo de UEA, ja post popularig\u0302o de la lingvo."}, {"text_idx": "#000068", "text": "Tiu ago de unuopuloj nunepoke pli rimarkeblas kaj atingeblas ol iam ajn, danke al novaj iloj de nia tempo kiel interreto, sag\u0302telefonoj, kaj elstarig\u0302antaj artefaritaj inteligentoj.\nMi legos \"Esperanto programita\", sonas esti trafa libro por elplani kaj ellabori progresig\u0302on de la movado."}, {"text_idx": "#000069", "text": "Pri \"Heroldo de Esperanto\", mi jam havis okazon prilabori tion.\nG\u0302i estas oficiala periodiko de Esperanta Civito, eble tiu iama unuopula kreaj\u0302o kaptig\u0302is en asocian regon."}, {"text_idx": "#000070", "text": "Tiu merkato kiu decidas pri sukceso kaj ruino havas avantag\u0302on esti pli certa kaj fidinda decidanto ol voc\u0302donoj de asocioj.\nFiaskitan esperantoprojektaron havas ankau\u0306 mi, kaj havos denove pliajn."}, {"text_idx": "#000071", "text": "El c\u0302iuj politikaj inklinoj ekzistas interesaj principoj kaj farmanieroj kiujn eblas elc\u0302erpi.\nReala socialismo, certe, estas c\u0302efideologio de la asocioj ekde jardekoj kaj dau\u0306re nun en 2020 kun sia pakaj\u0302o da iluzioj."}, {"text_idx": "#000072", "text": "C\u0302iukaze, klare, ec\u0302 pli ol junaj idealistoj, en tiu esperanta mondo ni bezonas pliajn Zukerbergojn, Bezosojn kaj Muskojn."}, {"text_idx": "#000073", "text": "\"C\u0302iukaze, klare, ec\u0302 pli ol junaj idealistoj, en tiu esperanta mondo ni bezonas pliajn Zukerbergojn, Bezosojn kaj Muskojn.\""}, {"text_idx": "#000074", "text": "Ja ne vane mi jam menciis nomon de Elon Musk en c\u0302i tiu fadeno. Do, ni samopinias pri dezirindaj trajtoj de por/per-Esperanta agado."}, {"text_idx": "#000075", "text": "Inter alie, kion vi opinias pri tio, ke ni pridiskutu c\u0302i tiun temon pli detale en alia loko? Mi pensas, ke ankau\u0306 Roland Schnell povus alig\u0302i, por krei specon de \"think tank\". Espereble, tiel ni povos vidi, kiaj Esperantaj projektoj malpli riskas fiaski nuntempe."}, {"text_idx": "#000076", "text": "Pri tiu pensloko mi jam elpensis ideon.\nMi nuntempe prilaboras aperig\u0302ontan retejon, aldone povas plani spacon por tia pridiskuto."}, {"text_idx": "#000077", "text": "Fakte, mi pensis pri Elon Musk antau\u0306 legi vian komenton.\nNu, des pli interese, tio ja montras ke tiun tendecon kaptis pluraj homoj."}, {"text_idx": "#000078", "text": "Ja multaj esperantaj projektoj havas etan riskon fiaski.\nCetere, inter vi kaj mi, la projekto kies fiasko post iom da tempo certas, estas ja tiu de UEA/TEJO, kaj plej konstatinda elemento de tio estas ke g\u0302i fiaskig\u0302as mem."}, {"text_idx": "#000079", "text": "C\u0302iukaze, mi konservas viajn nomojn kaj trovos manieron por rekontakti vin iam poste.\nDankon pro tiu c\u0302i komentkonversacio."}, {"text_idx": "#000080", "text": "Bone! Vi povos kontakti min en Iniciato Stelaro (ligilo estas en mia nomo). Eblas sendi mesag\u0302on al ties Fejsbuka pag\u0302o au\u0306 skribi al retpos\u0302to de projekto Au\u0306dvide."}, {"text_idx": "#000081", "text": "En la aperinta hodiau\u0306 intervujo vi diris, inter alie:"}, {"text_idx": "#000082", "text": "\"Planon por Esperanto mi havas, preparas kaj aplikas ekde 2011. La celo estas tiel nomita fina venko. Pliajn klarigojn mi donos poste en aperonta retejo.\""}, {"text_idx": "#000083", "text": "Per g\u0302uste samaj vortoj mi povas priskribi la situacion c\u0302e mi: ankau\u0306 mi planas (jam delonge :) aperigi retejon, kiu prezentos, por tiel diri, \"Gvidlibron al la Fina venko\". Jen do ankorau\u0306 unu kialo por ke ni interkomunikig\u0302u."}, {"text_idx": "#000084", "text": "La kialo de la fiasko de Esperanto-projektoj (foje post jardekoj) estas la neglekto de la realeco. Oni povas ridi pri la \"junaj idealistoj\" de tejo, sed la plej multaj \"projektoj\" estas similiaj.\nOni ne analizas la objektivajn kondic\u0302ojn, sed sekvas siajn revojn.\nTipe problemo estas la reveno al la ideoj de Zamenhof,kiu vivis en alia jarcento kun tute aliaj kondic\u0302oj kaj spertoj.\nAliaj nun revas pri Elon Musk, sed ne studas la kialon de lia sukceso. Oni ne povas kopii la sukcesojn de Tesla au\u0306 de AliBaba au\u0306 Facebook, sed oni povas kiel ili agis. Ofte la sukceso ne estas dekomence elpensita stragio (tion eraron ni konas de Esperanto g\u0302isvome), sed aro de hazardoj kaj la racia eluzo de kontaktoj (Networking). Tial oni povus diri \"La Vojo estas la Celo\" kaj oni devas lerni, kiel oni kaptas la overtitan eblecon en la g\u0302usta momento. Esperantistoj kutime gluas al siaj malnovaj ideoj kaj kulpigas la eksteren mondon pro ignoro de la genia invento. Tio neniam estis bazo por sukceso.\nLa elemento de hazardo kaj neworking ni vidas en la ekesto de Esperanto. Dum multaj jaroj Zamenhof cerbumis pri la projekto. Oni ne povas supozi, ke li elektis la frau\u0306linon Klara, c\u0302ar li celis la monon de s\u0302ia patro. Sed hazarde la patro inklinis al la ideo de la stranga, tamen promisplena kuracisto kaj Zamenhof eluzis la rilaton kun la familio (Networking) \u2013 kaj s-ro Zilbernik financis la projekton.\nAlia mito estas la rapida plivastig de la nova lingvo pro sia lingvistika kvalito. Sed ne estis la genio de Zamenhof, sed la milionoj da Volapu\u0308kistioj, kiuj preparisla grundon por la ideo de internacia lingvo.\nKutime Espernatistoj prezentas la historion iomete alie kaj tial ili ne kapablas lerni el g\u0302i. Kaj kiu prezentas la veron, ne estas s\u0302atata de la samideanoj."}, {"text_idx": "#000085", "text": "> La kialo de la fiasko de Esperanto-projektoj (foje post jardekoj)"}, {"text_idx": "#000087", "text": "Tipe problemo estas la reveno al la ideoj de Zamenhof,kiu vivis en alia jarcento kun tute aliaj kondic\u0302oj kaj spertoj."}, {"text_idx": "#000088", "text": "G\u0302uste pro tio, ke kondic\u0302oj nuntempe s\u0302ang\u0302ig\u0302is, ni povas realigi la originalan ideon de Zamenhof. Fari tion sur la teknika bazo de la fino de la 19-a au\u0306 la mezo de la 20-a jarcento estas afero tre malfacile realigebla; nuntempe la situacio estas tute alia. Ja c\u0302i koncepto esence estas hibrido de socia reto (eblo serc\u0302i aliajn membrojn kaj interkomunikig\u0302i kun ili) kaj Vikipedio (tradukada laboro fare de volontula teamo)."}, {"text_idx": "#000089", "text": "Esperantistoj kutime gluas al siaj malnovaj ideoj kaj kulpigas la eksteren mondon pro ignoro de la genia invento."}, {"text_idx": "#000090", "text": "Jes, tamen c\u0302i tiu ideo ne estas malnova; g\u0302i estas neniam uzita."}, {"text_idx": "#000092", "text": "Prave, sed tio ne malaperigas neceson havi prezenton pri enda strategio. Sen tio oni ne povos rekoni veran eblecon, kiam g\u0302i aperos. Mi opinias, ke g\u0302i ja jam aperis, tamen Esperantistaro ankorau\u0306 ne vidas tion."}, {"text_idx": "#000097", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000098", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000099", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000101", "text": "Alig\u0302i al 400 aliaj abonantoj"}]